**LECTIO DIVINA**

**It-Tieni Ħadd**

**Matul is-Sena (Sena Ċ)**

**Ġw 2, 1-12**

**Ambjentazzjoni u kuntest**:

1. Tajjeb li wieħed jiftakar li l-Vanġelu ta’ San Ġwann hu differenti mill-Vanġeli l-oħra. Ġwanni jiddeskrivi il-fatti tal-ħajja ta’ Ġesu’ b’tali mod li l-qarrej jiskopri fihom dimensjoni profonda tal-fidi. Meta ngħidu ritratt  inkunu nindikaw il-fatti fihom infushom, kif narawhom aħna. Meta nitkellmu minn X-Ray, nifhmu dimensjoni aktar profonda, li hi nviżżibli li l-fidi biss tgħejna nifhmu u tirrivelalna.

Ġwanni fl-istess waqt jippreżenta **ritratt u X-Rays**. Għalhekk fil-qari tat-test hu importanti ħafna li wieħed joqgħod attent għad-dettalji tat-test, speċjalment għal dawn iż-żewġ ħwejjeġ: **għall-imġieba tal-persuni, u dak li hemm nieqes u tal-abbundanza li jidher fit-tieġ ta’ Kana.**

L-iskop tat-twettieq ta’ dan is-sinjal hu **biex id-dixxipli jemmnu fih.** U l-Vanġelu kollha ta’ San Ġwann hu stedina sabiex nemmnu fiH tant li fl-aħħar tal-Vanġelu nsibu: *Hemm ħafna sinjali oħra li Ġesù għamel quddiem id-dixxipli tiegħu u li m'humiex imniżżla f'dan il-ktieb. Iżda dawn inkitbu sabiex intom temmnu li Ġesù hu l-Messija l-Iben ta' Alla, u biex bit-twemmin tagħkom ikollkom il-ħajja f'ismu.* (Ġw.20,30-31)

1. Ġwanni kien xhud okulari ta’ l-ewwel sinjal li wettaq Ġesu’. Ġwanni jispira r-rakkont tiegħu minn żewġ rivelazzjonijiet kbar tas-Sinaj u l-Misteru Paskwali.
* Is-Sinaj: Fit-tielet jum Jahwe juri l-glorja tiegħu lil Mose’ u l-poplu emmen fih. (Eż.19,11. 9)
* Kana: Fit-tielet jum Ġesu’ juri l-glorja tiegħu u d-dixxipli emmmu fih. (Gw.2,1.11)
* L-Għid: Fit-tielet jum Ġesu’ juri l-glorja tiegħu: *id-dixxipli tiegħu ftakru f’dan li kien qal, u emmnu... u d-dixxipli emmnu fih.* (Gw.2,19-22)
1. Diversi studjużi juruna l-motivazzjoni teoloġika tal-ewwel jiem tal-missjoni ta’ Ġesu’. Hu jitkellem minn numru seba’ u jara rabta intenzjonali mas-seba t’ijiem tal-ħolqien (Ġn.1-2,3)

Kif l-ewwel ħolqien twettaq f’sitt t’ijiem u fis-seba’ jum Alla strieħ, hekk ukoll **Ġesu’ ta’ bidu għall-ħolqien ġdid f’ġimgħa simbolika.** Fl-ewwel sitt t’ijiem jsejjaħ lill-appostli biex jimxu warajh, il-kolonni tal-bini l-ġdid, tal-Knisja. Is-seba’ jum hu simbolu tal-mistrieħ finali, hu jieħu sehem fit-tieġ ta’ Kana, **figura profetika tat-tieġ eskatologiku t’Alla mal-poplu tiegħu.**

Fil-Vanġelu ta’ San Ġwann **is-SIEGĦA** hi ta’ importanza kbira. Is-siegħa hi ripettuta diversi drabi fil-mumenti l-aktar sinifikattivi fil-ħajja ta’ Ġesu’u hawn hi użata għall-ewwel darba, tindika ukoll il-mument paskwali tal-missjoni tiegħu (Ġw.13,1). Waqt li jwieġeb lil Ommu, Ġesu’ sa mill-bidu jistqarr li **hu ġie biex iwettaq ir-rieda tal-Missier f’siegħa iffissata**. (Ġw.12,27)

Is-siegħa tiegħu hi l-milja tal-missjoni salvifika ta’ Ġesu’. Huwa ġie għal din is-siegħa (Ġw.12,27) Il-milja tat-twettieq tal-missjoni tiegħu hi determinata mir-rieda tal-Missier u ma tistax tiġi antiċipata la għat-talba ta’ Ommu (Ġw.2,4) u lanqas għall-vjolenza tal-għedewwa tiegħu. (Ġw.7,30; 8,28). F’din is-siegħa l-Missier juri l-glorja tal-Iben, jiġifieri il-verita’ sħiħa tal-Persuna tiegħu.

1. It-tielet jum ta’ Kana huwa rabta u xebħ mat-tielet jum tas-Sinaj. Kif fuq is-Sinaj fit-tielet jum, Alla wera il-glorja tiegħu fejn ta l-Liġi hekk ukoll f’Kana fit-tielet jum Ġesu’ **wera l-glorja tiegħu fejn ta inbid aħjar,** (mill-liġi tal-A.T.).Fuq is-Sinaj il-poplu jiddikjara li kien lest jisma u josserva dak kollu li l-Mulej qal permezz ta’ Mose’ (Eż. 19, 8; 24,3.7.). F’Kana Marija tħeġġeġ lill-qaddejja biex jagħmlu dak li għidilhom Ġesu’(Ġw. 2,5.)

 **Mose-Alla-Poplu Ġesu’-Marija-Qaddejja**

Il-fatt tal-preżenza t’Omm Ġesu’ San Ġwann irid juri **r-rwol u l-missjoni singulari** li għandha Marija fl-istorja tas-salvazzjoni.L-istedina ta’ Marija lill-qaddejja fit-tieġ ta’ Kana nistgħu nsejħulha t-testment spiritwali ta’ Marija. Infatti wara Kana hi ma’ titkellimx aktar għax qalet l-essenzjali.

1. Ġwanni jara **fl-inbid simbolu tal-Kelma t’Alla**, tal-liġi l-ġdida, tal-Vanġelu tiegħu. Diversi padri iħarsu lejn l-ilma ta’ Kana bħala xbiha tal-Liġi u tal-Profeti fejn Ġesu’ ibiddlu fil-Grazzja tal-Evanġelju. De Lubac: *Ġesu’ jibdel l-ilma tal-ittra fl-inbid tal-Ispirtu.* Dan l-inbid hu inbid ta’ l-aqwa kwalita’. Dan l-inbid huwa b’xejn gratuwitu: *“Ejjew ixtru u kulu xejn, nbid u ħalib bla ħlas.”* (Is.55,1)

L-era messjanika ser tkun mimlija ferħ u allegrija permezz ta’ inbid mill-itjeb dak tal-Kelma t’Alla. Ħafna drabi tradizjoni ebrajka l-kantina tal-inbid hi figura mal-muntanja Sinaj fejn Alla ta l-liġi lill-poplu tiegħu.

**L-inbid il-ġdid hu simbolu tal-Vanġelu**.(Mt 9,14-17; Mk.2,18-22; Lk.5,33-39). Fl-episodju ta’ Kana l-inbid hu simbolu tal-Kelma ta’ Ġesu’ tar-rivelazzjoni tiegħu u tal-Vanġelu.

1. L-istedina ta’ Ġesu’ biex jimlew il-ġarar sax-xfar **mhux biss tfisser abbundanza iżda wkoll milja**, wara Ġesu’ ma’ hemmx iżjed wieħed x’jistenna.*.* Il-Kelma t’Alla hi l-milja tar-rivelazzjoni. *Mill-milja tiegħu aħna lkoll ħadna grazzja fuq..*(Ġw.1,16)

**Ir-rapport bejn il-liġi ta’ Mose’ u l-Kelma ta’ Ġesu’ hi murija fiż-żewġ tipi ta’ nbid li kien servut fit-tieġ.** De La Potterie: *Kien hemm wieħed mħejji mill-għarus karnali li kien qed jiffesteġġja li ġie nieqes. Imma kien hemm it-tieni wieħed mogħti mill-għarus divin li hu Ġesu’.* Dak li kien qed jieħu ħsieb il-mejda ma’ qagħadtx lura li jiddikjara **TAJJEB l- aħħar** wieħed, waqt li ta’l-ewwel wieħed kien **INQAS tajjeb**. Dan il-fatt narawh jidwi fil- Vanġelu kollu ta’ San Ġwann: Ġesu’ hu akbar minn Ġakobb (Ġw.4,12) minn Mose’ (Ġw.5,46; 6,32-35). Qabel ma’ kien Abram jiena hu. (Ġw.8,58) L-istess it-tempju tal-ġebel irid iċedi quddiem t-Tempju l-ġdid li hu Ġesu’. (Ġw.2,19-21) l-istess Ġwanni l-Battista: *Hu jeħtieġ jikber u jien nitmaxxa.*

**Nidħlu fil-fond tat-test**

1. *Kien hemm tieġ f’Kana tal-Galileja:* L-ismijiet  tal-għarajjes u l-kundizzjioni tagħhom ma’ humiex ta’ interess, l-Evanġelista **ried biss juri n-natura u l-iskop tal-laqgħa**: festa mħawra bis-sbuħija u bil-ferħ ta’ mħabba umana li tiċċelebra l-bidu tagħha, hekk ukoll **Ġesu’ jiċċelebra l-bidu tal-għotja sponsali tiegħu lill-folla u lid-dixxipli.** L-ambjient kien wieħed pubbliku u familjari f’kuntest ta’ ikla. Ġesu’ jantiċipa is-sens tal-ikla **messjanika, mill-ferħ abbuntanti** (sax-xfar) tal-festa tat-tieġ tal-Iben t’Alla mal-bniedem mifdi.
2. *Kien hemm Omm Ġesu’...u kienu mistiedna Ġesu’ flimkien mad-dixxipli tiegħu.* Kif naraw **l-intervent tagħha hu deċisiv** biex tinħoloq il-kundizzjoni meħtieġa għall-manifestazzjoni messjanika tal-Iben t’Alla.
3. *Naqqashom l-inbid.* Il-ferħ tal-festa tat-tieġ  huwa fraġli dagħjjef, instabbli u kontinwament espost għar-riskju li jintemm. L-inbid li jagħti ferħ lill-qalb tal-bniedem(Sal.104,15) jista jiġi nieqes minn mument għall-ieħor. Wieħed jista jimmaġina il-fixla u d-diżappunt tal-mistiedna, il-kritika u l-ġudizzji iebsa, u t-tiftihx fuq minn ser tinxtehed il-ħtija, in-niket li l-festa ser tispiċċa ħażin. (In-nuqqas tal-Kelma t’Alla u tal-preżenza t’Alla fil-ħajja.)
4. *Ma għandhomx aktar inbid!* Dan il-kliem ta’ Omm Ġesu’ huma ndirizzati lejn Binha. Marija taf mill-bidu liema kienet il-persuna li kellha tintervieni biex tissolva din is-sitwazzjoni. **Il-missjoni ta’ Marija li titgħabba bid-diffikulta li jirvina il-ferħ tal-bniedem.**
5. *X'hemm bejni u bejnek, mara? Is-siegħa tiegħi għadha ma waslitx.* Il-mod kif jindirizza lil Ommu mhux komuni hu marbut mal-mument deċisiv tas-siegħa tiegħu. Infatti fil-Vanġelu kollu Ġesu’ jsejjaħ lil Ommu **mara**. Isejjaħ lil Ommu bl-isem ta’ **omm** **darba biss** fuq is-salib fejn jafdha lid-dixxiplu l-maħbub u lilha lilu. Hu l-feddej mhux għax isolvi b’mod immedjat il-gwaj u l-kontradizzjonijiet tal-ħajja, iżda permezz tas-sinjali jħabbar l-għotja bla ebda kundizzjoni tiegħu nnifsu għall-imħabba tal-Missier u tal-bniedem għotja li jsib il-milja tagħha fuq is-salib.
6. *Agħmlu dak li jgħidilkom hu!* Minkejja t-tweġiba ta’ Ġesu’ li deheret kemm xejn ibsa, Marija tagħraf irrida tal-Mulej li juri ruħu – permess tas-sinjal straordinarju – juri l-glorja tiegħu lid-dixxipli.
7. *Kien hemm sitt ġarar.*: Dan is-sitt ġarar jesprimu l-abbundanza (250 litru). L-ilma fil-ġarar ġew mferra minn idejn il-bniedem *għall-purifikazzjoni tal-lhud (Ġw. 2,6)*
8. *Imlewhom sax-xfar...Imlew u qasmu..* Bħal multiplikazzjoni tal-ħobż anki Ġesu’ f’Kana iħeġġeġ anżi **jistenna l-kollaborazzjoni umana**. Ġesu setgħa jimla direttament bl-inbid is-sitt ġarar mingħajr ma’ jitlob xejn lil ħadd; iżda huwa xtaq li d-dixxipli jiftakru fir-responsabilta’ tagħhom u jgħixuha b’ġenerożita’ u b’fedelta. Imiss lilhom li jimlew u jieħdu fuq il-mejda, ix-xarba tas-salvazzjoni u tal-ferħ, jafu tajjeb li l-ubbidjenza għall-Kelma ma twettaqx il-miraklu (2,9), imma l-importanti hu li l-ubbidjenza jsir bil-fidi u b’konvinzjoni, u dan iwassal għall-milja tal-ferħ tal-mistednin kollha għall-mejda tat-tieġ tal-Ħaruf. (Apk.19,9)
9. *Żammejtu sa issa l-inbid it-tajjeb****.*L-istagħġib ta’ dak li kien jieħu ħsieb il-mejda hija tħabbira tal-istagħġib tal-bniedem li jemmen**. Id-dixxiplu jibqa dejjem  mistgħaġeb fil-kwanita’ abbundanti  u  kwalita’ sublimi tal-ferħ messjaniku ( ferħ dejjiemi).
10. Fejn qabel kien hemm l-ilma li kien jintuża għar-rit tal-purifikazzjoni tal-lhud, issa hawn inbid bl-abbundanza għall-festa. Kien hemm ħafna nbid! Aktar minn mitejn u ħamsin litru, u l-festa kienet spiċċat. X’inhu s-sens ta’ din l-abbundanza kollha? X’sar mill-inbid li kien fadal? **Għadna nixxorbuh sal-lum.**
11. *Ta bidu...u wera...u d-dixxipli tiegħu emmnu fiH.* B’din l-espressjoni l-Evanġelista jiġbor l-intenzjoni ta’ din in-narrazzjoni. Il-miraklu ta’ Kana wera għall-ewwel darba il-glorja tal-Messija, u ta l-frott  jiġifieri l-fidi tad-dixxipli.

**Għajnuna għar-riflessjoni**

* Aħna nistgħu nirripetu din l-istess esperjenza biss jekk nipperswadu ruħna mill-kliem ta’ Ommu: *agħmlu dak li jgħidilkom hu*. Kull mument ta’ ħajjietna, u kull xewqa għall-ferħ u għall-milja tal-iskop fil-ħajja jistgħu **jiġu soddisfatti biss mill-inbid it-tajjeb u ġdid tal-Vanġelu**, li jħabbar il-mirklu  per eċċelenza il-manifestazzjoni glorjuża tal-imħabba msallba: t’Alla magħmul bniedem.
* X’laqgħtek fl-imġieba tal-persuni li nsibu f’dan ir-rakkont? F’liema persuna minn dan irrakont int illum tista tpoġġi lilek innifsek fiha?
* X’post għandha f’ħajtek is-smigħ u l-għajxien tal-Kelma t’Alla?